‘Connecta amb la Ciència’ torna al Casal Jove del Port de Sagunt
17 d’octubre 2024

![](/media/2cxbud3x/img_1796_c.jpg?width=850&height=566.6666666666666)

La Universitat Jaume I de Castelló acosta un any més el seu programa ‘Connecta amb la Ciència’ a la seu del Camp de Morvedre, el Casal Jove del Port de Sagunt. L'estudiantat de quart d'ESO de diferents instituts del Camp de Morvedre participa al llarg d'esta setmana en diversos tallers de ciència desenvolupats pel personal investigador de la Universitat pública de Castelló, amb la col·laboració de l'Ajuntament de Sagunt.

La iniciativa 'Connecta amb la Ciència' té com a objectiu estimular la cultura científica i el pensament crític i, especialment, les vocacions científiques de les i els estudiants per a trencar la bretxa de gènere de les disciplines STEM (Ciència, Tecnologia, Enginyeria i Matemàtiques). A més, l'activitat funciona com un canal de comunicació bidireccional entre el personal investigador i la ciutadania, en el qual els investigadors plantegen solucions als diferents reptes i dificultats i, alhora, reben les inquietuds i opinions de la ciutadania.

El regidor d'Educació, Raúl Palmero, ha destacat que és important que les persones jóvens lluiten per les carreres STEM (científiques), és important que sàpien que hi ha carreres que no tenen gènere i per este motiu va animar totes les persones jóvens que estan interessades en estos estudis a centrar-se en la consecució dels seus objectius.

![](/media/h30ievjl/img_1814_c.jpg?width=850&height=566.6666666666666)

En els tallers que es desenvolupen durant les jornades, l'estudiantat aprén, d'entre moltes altres activitats, a reconéixer el manteniment d'un cos i ment saludables, com funcionen els fenòmens relacionats amb l'òptica i la llum o com s'aplica l'hidrogen i les piles de combustible de manera domèstica i industrial.

El director de la Unitat de Divulgació Científica i Ciència Ciutadana de la Universitat Jaume I, Lluís Martínez, ha destacat la importància dels tallers d'estes setmanes i l'alumnat que els gaudirà: "Molt prompte este alumnat es convertirà en les investigadores i els investigadors del futur i amb el seu talent aconseguiran noves fites de la investigació científica".

![](/media/kzbfimve/img_1837_c.jpg?width=850&height=566.6666666666666)

El programa Connecta amb la Ciència, en marxa des de l'any 2012, està organitzat per la Unitat de Divulgació Científica i Ciència Ciutadana del Vicerectorat d'Innovació, Transferència i Divulgació Científica de l'UJI. I ho programa el Campus Obert del Servei d'Activitats Socioculturals del Vicerectorat de Cultura, Llengües i Societat de l'UJI, amb la col·laboració de professorat de l'Escola Superior de Tecnologia i Ciències Experimentals i de la Facultat de Ciències de la Salut.

Les activitats del programa s'emmarquen ara en el projecte SCIENCE GTS, que a més de l'acte central de la Nit Europea de les Investigadores i Investigadors, també promou el contacte directe del personal investigador amb l'estudiantat preuniversitari a través d'estos tallers. El projecte SCIENCE GTS és una iniciativa finançada per la Comissió Europea a través del programa Horizon MSCA and Citizens 2022.

![](/media/aqkb4d5e/img_1825_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/connecta-amb-la-ciencia-torna-al-casal-jove-del-port-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/connecta-amb-la-ciencia-torna-al-casal-jove-del-port-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/connecta-amb-la-ciencia-torna-al-casal-jove-del-port-de-sagunt/ "Linked In")
*   [](mailto:?body=https://aytosagunto.es/va/actualitat/connecta-amb-la-ciencia-torna-al-casal-jove-del-port-de-sagunt/)